Dikjarazzjoni għall-istampa mill-President Donald Tusk dwar l-eżitu tar-referendum tar-Renju Unit Mingħajr ebda dubju aħna ridna riżultat differenti għar-referendum tal-bieraħ. Jien konxju b'mod sħiħ dwar kemm hu serju, jew saħansitra drammatiku, dan il-mument mil-lat politiku. U ma hemm l-ebda mod li wieħed jista' jipprevedi l-konsegwenzi politiċi kollha ta' dan l-avveniment, speċjalment għar-Renju Unit. Huwa mument storiku iżda ċertament mhux mument ta' reazzjonijiet isteriċi. Irrid nassigura lil kulħadd li aħna preparati wkoll għal dan ix-xenarju negattiv. Kif tafu, l-UE mhijiex proġett tal-bnazzi biss. Matul dawn l-aħħar jumejn tkellimt mal-mexxejja kollha tal-UE, jiġifieri l-Prim Ministri u l-Presidenti kif ukoll kapijiet tal-istituzzjonijiet tal-UE, dwar il-possibilità ta' Brexit. Illum, f'isem sebgħa u għoxrin mexxejja nista' ngħid li aħna determinati li nżommu l-unità tagħna bħala sebgħa u għoxrin. Għalina lkoll, l-Unjoni hija l-qafas għall-futur komuni tagħna. Nixtieq ukoll nassigurakom li mhu ser ikun hemm l-ebda vakwu legali. Sakemm ir-Renju Unit jitlaq formalment mill-Unjoni, il-liġi tal-UE ser tibqa' tapplika għar-Renju Unit u ġo fih. B'dan irrid infisser kemm id-drittijiet kif ukoll l-obbligi. Il-proċeduri kollha għall-irtirar tar-Renju Unit mill-UE huma ċari u stabbiliti fit-Trattati. Sabiex niddiskutu d-dettalji ta' proċedimenti ulterjuri, lill-mexxejja offrejtilhom laqgħa informali tas-sebgħa għoxrin fil-marġini tas-summit tal-Kunsill Ewropew. U ser nipproponi wkoll lill-mexxejja biex nibdew riflessjoni usa' dwar il-futur tal-Unjoni tagħna. Fl-aħħar nett, huwa veru li dawn l-aħħar snin kienu l-aktar diffiċli fl-istorja tal-Unjoni tagħna. Iżda jien dejjem niftakar x'kien jgħidli missieri: Dak li ma joqtlokx, jagħmlek aktar b'saħħtek.